รัฐบาล "มาร์ค" ยอมจ่าย 1,800 ล้านล้มหวยออนไลน์
นายกรัฐมนตรี ยอมรับ รัฐบาลอาจต้องจ่ายเงินค่าเสียโอกาส "หวยออนไลน์" ให้เอกชน 400-1,800 ล้านบาท เล็งปรับสัญญามาใช้กับรูปแบบอื่น
15 ม.ค. 2553

นายกรัฐมนตรี ยอมรับ รัฐบาลอาจต้องจ่ายเงินค่าเสียโอกาส "หวยออนไลน์" ให้เอกชน 400-1,800 ล้านบาท เล็งปรับสัญญามาใช้กับรูปแบบอื่น
นายอภิสิทธิ์ เวชชาชีวะ นายกรัฐมนตรี กล่าวว่า แนวทางการยกเลิกโครงการจำหน่ายหวยออนไลน์อาจจะเป็นไปได้ที่รัฐบาลจะต้องจ่ายชดเชยให้บริษัท ล็อกซเล่ย์ จีเท็ค เทคโนโลยี กรณีเสียโอกาสในการทำรายได้จากโครงการดังกล่าวตามที่บริษัทฯ ประเมินไว้ในช่วง 400-1,800 ล้านบาท และอาจมีการปรับรูปแบบสัมปทานร่วมงานด้านอื่นมาแทนโครงการหวยออนไลน์
อย่างไรก็ตาม ทั้งหมดนี้ยังไม่มีข้อสรุป และเป็นหน้าที่ของคณะกรรมการตรวจสอบข้อเท็จจริงและศึกษาข้อกฎหมายในโครงการจำหน่ายหวยออนไลน์ที่มีนายเกียรติ สิทธีอมร ไปทำหน้าที่พิจารณาและเจรจาในรายละเอียดกับบริษัทเอกชนต่อไป
นายอภิสิทธิ์ กล่าวว่า เรื่องของค่าเสียหายจะแบ่งเป็น 2 ส่วน คือ เครื่องจำหน่ายหวยออนไลน์ และค่าเสียโอกาสของบริษัทฯ ที่ไม่สามารถเดินหน้าโครงการนี้ต่อได้ โดยในส่วนของเครื่องจำหน่ายหวยออนไลน์นั้น ได้รับการยืนยันจากบริษัทฯ ว่าสามารถแก้ไขซอฟท์แวร์เพื่อปรับไปใช้งานด้านอื่นได้
ส่วนค่าเสียโอกาส อาจจะคำนวณจากรายได้จากการจำหน่ายหวยออนไลน์ที่คาดว่าจะได้ 0.75 บาท/คน ในกรณีที่เล่นเป็นเวลา 1 ปี โดยจะนำเกณฑ์นี้ไปใช้เป็นหลักในการประเมินค่าความเสียหาย ซึ่งการจ่ายชดเชยให้แก่บริษัทฯนั้น อาจมีหนทางที่ไม่จำเป็นที่รัฐจะต้องชดเชยให้เป็นตัวเงินก็ได้ เพราะอาจจะปรับเปลี่ยนโครงการให้สอดคล้องกับการดำเนินการของรัฐบาลได้
นายอภิสิทธิ์ กล่าวว่า จากการหารือกับผู้บริหารบริษัท ล็อกซเล่ย์ จีเท็ค เทคโนโลยี วานนี้ (15 ม.ค.) ได้รับคำยืนยันว่าผู้บริหารบริษัทฯ ว่าไม่ได้มีความต้องการจะฟ้องร้องรัฐบาล และรัฐบาลก็พร้อมจะให้ความเป็นธรรมแก่บริษัทเอกชนที่รับสัมปทานโครงการจำหน่ายหวยออนไลน์ ซึ่งสุดท้ายแล้วก็ต้องประเมินค่าความเสียหายให้ตรงกันว่าเป็นจำนวนเท่าไร และจะชดเชยให้ในรูปแบบใด
"เขาก็รู้สึกผิดหวัง หากไม่มีการดำเนินโครงการนี้ต่อ แต่เขาก็อยากได้รับความเป็นธรรม อยากให้แก้ปัญหาให้ดีที่สุด โดยที่เขาไม่ต้องการฟ้องร้อง สุดท้ายก็ต้องดูที่รายละเอียด ดูที่การประเมินความเสียหายให้ตรงกันว่าเป็นเท่าไร และหากชดเชย จะชดเชยในรูปแบบใด"